
President Metsola sõnum ELi juhtidele: „Me peame tegutsema!“ 


Kallid Charles, Ursula ja Emmanuel. Kallid sõbrad. 


Ukraina ründamine on maailma meie kõigi jaoks pea peale keeranud. Järsku on 
meie eluviis ja Euroopa väärtused, mida me siiani kõikjal maailmas kaitsesime ja 
edendasime, ohtu sattunud. Euroopa peab tõusma olukorra kõrgusele. Muidu 


satub ohtu ka terve järgmise põlvkonna tulevik. Me peame tegutsema! 


Ma olen uhke selle üle, kuidas Euroopa on reageerinud ning teistele eeskujuks 
olnud. Seda nii Ukraina toetamisel kui ka Kremli režiimi vastutusele võtmisel. 
Olen uhke selle üle, milline ülemaailmne liit meil on õnnestunud luua. Reeglitel 
põhinev maailmakord ei ole mõranenud. Putin tegi tõsise valearvestuse. Lisaks 
ukrainlaste vaprusele ja vastupanuvõimele alahindas ta ka demokraatliku 
süsteemi tugevust. Ta pidas meie arutelusid ekslikult nõrkuseks ning nüüd tuleb 


tal selle eest valusalt maksta. 


Ukraina püüdleb senisest veelgi kindlamalt Euroopa Liidu poole. Me peame 
tema suhtes ausaks jääma ning andma talle ka hädavajalikku lootust. 
Loomulikult peab iga riik valima oma tee ja see võib teinekord olla äärmiselt 
keeruline. Kuid selles, et Ukraina tulevik on seotud Euroopaga, ei tohiks olla 


mingit kahtlust. Samamoodi vajab selgust Lääne-Balkani küsimus. 


Venemaa hiljutised ähvardused Bosnia ja Hertsegoviina aadressil näitavad 
üheselt mõistetavalt, et Putin on valmis oma hävitustööd Lääne-Balkanil 


jätkama. 


Ukrainast on põgenenud mitu miljonit inimest. Veel miljonid on asunud ümber 
Ukraina riigi piires, kuid need inimesed liiguvad tõenäoliselt edasi Euroopasse. 
Me peame selleks valmis olema. Veelgi enam, me peame olema valmis tegema 
kõik endast oleneva, et tagada meie piiridele jõudvate inimeste jaoks turvaline 
tulevik. Me peame seda kriisi juhtima! Euroopa peab end näitama südamliku ja 
külalislahkena. Meie euroopalikke väärtusi peab olema näha ka tegudes ning me 


peame olema ühtaegu kaastundlikud ja tugevad. 


Me peame ka valvsaks jääma. Paljusid, liiga paljusid, eelkõige naisi ja lapsi 
ähvardab ärakasutamine või veelgi hullem. Me peame kehtestama seadused, 
mis võimaldavad meil tuvastada, kes meie piiridele tulevad. 

Selleks on vaja aga õigusaktide üle peetavatel läbirääkimistel edusamme teha. 
Meil on vaja lahendusi! Ma olen teist paljudega sellel teemal rääkinud ning tean, 
et te mõistate, et maailm on muutunud ja meiegi ei saa vanamoodi jätkata. Ma 
tean, et olete valmis olukorraga kohanema. Järgmised kuud on pöördelise 
tähtsusega. Euroopa Parlament kavatseb end näidata konstruktiivse ja 
pragmaatilise partnerina. Ajutise kaitse direktiivi kasutuselevõtmine oli hea, aga 


sellest ei piisa. 


Euroopa Parlament teab, et meil kõigil on ühised eesmärgid ja probleemid, ning 


soovib need samuti lahendada. 


Praegu on õige hetk leida praktilised ja toimivad lahendused varjupaika ja rännet 
puudutavatele probleemidele, mida on nii kaua ignoreeritud. Me peame end 
kokku võtma, enne kui olukord päris võimatuks muutub ning kodanikud taas 


meie tegematajätmiste kohta selgitusi nõudma hakkavad. 


Sama kehtib ka õigusriigi küsimuses. Me suudame oma probleemid lahendada! 
Euroopa süsteem, millesse soovib kuuluda ka Ukraina, põhineb õigusriigil, 
õigusel ja võrdsetel võimalustel, mida me peame kindlalt kaitsma. Just nende 
pärast soovib Ukraina nii tungivalt meiega ühineda. Seepärast ei tohi me ka 
nendele selga pöörata. Euroopa Liidu muudavad nii hindamatult eriliseks just 


meie ühised väärtused. Nende eest tuleb võidelda. 


Julgeolek: Ilma Putinita ei oleks see arutelu veel terve põlvkonna jooksul 
päevakorda kerkinud. Meie mõtteviis on nüüd aga täielikult muutunud. Meid 
ähvardab oht ning me peame koonduma, suurendama liikmesriikide 
kaitsekulutusi ja kasutama ka Euroopa Liidu eelarvet senisest tõhusamalt. Me 
peame üle vaatama, kus meil on veel kulutamata raha, ning suunama selle kõige 


olulisematesse valdkondadesse. 


Julgeolekust rääkides on tingimata vaja rääkida ka toiduga kindlustatusest. Me 
peame järgmise kriisi ära hoidma ning kaitsma oma tarneahelaid, põllumehi ja 


inimesi. 


Energia: Ukraina ja Moldova elektrivõrgu sünkroniseerimine Euroopa omaga oli 
äärmiselt tähtis, suur võit. See osutus võimalikuks tänu kõigi asjaosaliste 


erakordsele pingutusele. Me tõusime olukorra kõrgusele. Ka Ukraina 


liidupoolsete naaberriikide vankumatu toetus Ukraina varustamisele gaasiga 


väärib ainult kiidusõnu. Me katame praegu kolmandiku Ukraina gaasivajadusest. 


Samas on energiahinnad kogu liidus tõusuteel. Te olete teinud arvukaid algatusi 


meie tegevuse paremaks koordineerimiseks. Ma toetan neid igati. 


Euroopa Parlament toetab komisjoni uut ettepanekut tagada ühishangete, 
strateegiliste varude ettenägemise ja täiendavate solidaarsusmeetmete abil, et 
ELi gaasihoidlad oleksid enne järgmist talve 80% ulatuses täis. Parlament on 
valmis tegelema selle ettepanekuga kiirendatud korras, sest see on olukorda 


arvestades hädavajalik. Me oleme valmis. 


On oluline, et me ruttu oma energiaallikaid mitmekesistaksime ning 
vähendaksime sõltuvust Venemaast. Meie eesmärk peab olema Kremlilt gaasi 
ostmine järk-järgult lõpetada. Seda ei saa teha üleöö, aga pikas perspektiivis on 


see ainus lahendus. 


Me oleme olnud paketiga ,Eesmärk 55“ väga ambitsioonikad, kuid nüüd tuleb 
meil tempot veelgi tõsta. Küsimus on meie julgeolekus, meie sõltumatuses ja ka 


kliimaprobleemides. 


Lõpetuseks tahaksin märkida ka seda, et Ukraina tuleb aidata uuesti üles 
ehitada. Meie liit saab seejuures teistele eeskujuks olla — ning ongi, sest me 
lõime juba Ukraina jaoks spetsiaalse solidaarsusfondi. Kreeka ja Itaalia on 
lubanud ehitada üles Mariupoli teatrid ja haiglad. See on käegakatsutav lubadus. 


See annab lootust. 


Ning lootust on Ukrainal vastupidamiseks hädasti vaja. Lootust ja usku 


Euroopasse. Usku, et Putini kolossaalne armee on võimalik tagasi lüüa. 


Aitäh! 


